CELEX: 32021D2111
Language: et
Date: 2021-11-25 00:00:00
Title: Nõukogu otsus (EL) 2021/2111, 25. november 2021, seisukoha kohta, mis võetakse Euroopa Liidu nimel ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu alusel seoses kalanduse töörühma loomise ja selle töökorra vastuvõtmisega

1.12.2021   
               
               
                  ET
               
               
                  Euroopa Liidu Teataja
               
               
                  L 429/146
               
            
         NÕUKOGU OTSUS (EL) 2021/2111,
         25. november 2021,
         seisukoha kohta, mis võetakse Euroopa Liidu nimel ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu alusel seoses kalanduse töörühma loomise ja selle töökorra vastuvõtmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu võttis 29. aprillil 2021 vastu otsuse (EL) 2021/689 (1) ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu (edaspidi „kaubandus- ja koostööleping“) sõlmimise kohta (2). Kaubandus- ja koostööleping jõustus 1. mail 2021.
                  
               
                     (2)
                  
                  
                     Kaubandus- ja koostöölepingu artikli 8 lõike 1 punktiga q loodi kalanduse erikomitee. Selle volitused on sätestatud kaubandus- ja koostöölepingu artikli 8 lõikes 4. Mittetäielik loetelu kalanduse erikomitee ülesannetest ja pädevusvaldkondadest on esitatud kaubandus- ja koostöölepingu artiklis 508.
                  
               
                     (3)
                  
                  
                     Kaubandus- ja koostöölepingu artikli 8 lõike 4 punktiga f on kalanduse erikomiteele antud õigus luua, jälgida, koordineerida ja saata laiali töörühmi. Kaubandus- ja koostöölepingu artikli 9 lõike 2 kohaselt aitab iga loodud töörühm kõnealuse komitee alluvuses komiteesid oma ülesannete täitmisel ning eelkõige valmistab ette kõnealuse komitee tööd ja täidab töörühmale kõnealuse komitee poolt määratud ülesandeid. Kaubandus- ja koostöölepingu artikli 9 lõikes 4 on sätestatud, et töörühmad lepivad vastastikku kokku oma kodukorra, koosolekute ajakava ja päevakorra.
                  
               
                     (4)
                  
                  
                     Nõukogu võttis 5. oktoobril 2021 vastu otsuse (EL) 2021/1765 (3) seisukoha kohta, mis võetakse liidu nimel ajavahemikuks 2021–2026 kalanduse erikomitees. See otsus hõlmab kõnealuse komitee töörühmade järelevalvet ja koordineerimist, kuid ei hõlma nende loomist ja tegevuse lõpetamist.
                  
               
                     (5)
                  
                  
                     On asjakohane, et kalanduse erikomitee loob vastavalt kaubandus- ja koostöölepingu artikli 8 lõike 4 punktile f oma alluvuses tegutseva kalanduse töörühma. Kalanduse töörühm peaks kehtestama oma kodukorra ja andma oma tegevusest kalanduse erikomiteele korrapäraselt aru.
                  
               
                     (6)
                  
                  
                     Kalanduse töörühm peaks toimima teabevahetuse, tehniliste arutelude ja vastastikuse konsulteerimise foorumina. Kalanduse töörühma eesmärk ei ole vastu võtta õigusliku toimega akte või meetmeid, välja arvatud oma kodukorra vastuvõtmine. Kuna ei saa välistada, et kalanduse töörühm koostab kalanduse erikomitee poolt talle määratud ülesannete täitmisel või võtab erandkorras vastu õigusliku toimega akte, on asjakohane määrata kindlaks seisukoht, mis selliste juhtudega seoses liidu nimel kalanduse töörühma koosolekutel võetakse.
                  
               
                     (7)
                  
                  
                     Nõukogu peaks kooskõlas aluslepingute, otsuse (EL) 2021/689 ja käesoleva otsuse asjakohaste sätetega kehtestama liidu nimel kalanduse töörühmas võetava seisukoha seoses kalanduse töörühma loomisega ning samuti liidu nimel kalanduse töörühmas võetavad seisukohad seoses kalanduse töörühma kodukorra ja muude õigusliku toimega aktide vastuvõtmisega ning nende seisukohtade täpsustamisega.
                  
               
                     (8)
                  
                  
                     Kalanduse töörühma koosolekud tuleks ette valmistada tihedas koostöös nõukogu ja selle ettevalmistavate organitega ning nende tihedal osalusel.
                  
               
                     (9)
                  
                  
                     Euroopa Parlamenti tuleb vastavalt Euroopa Liidu toimimise lepingu artikli 218 lõikele 10 viivitamata ja täielikult teavitada,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Seisukoht, mis võetakse liidu nimel kalanduse erikomitees seoses kalanduse töörühma loomisega, on esitatud käesoleva otsuse I lisas.
            
            
               2.   Seisukoht, mis võetakse liidu nimel kalanduse erikomitees seoses kalanduse töörühma kodukorra vastuvõtmisega ja selle seisukoha täpsustamisega, on esitatud käesoleva otsuse II lisas.
            
            
               3.   Liidu seisukohta kalanduse töörühmas, kui kõnealune töörühm on saanud ülesandeks koostada või vastu võtta õigusliku toimega akte, täpsustatakse veelgi vastavalt käesoleva otsuse III lisale.
            
         
         
            Artikkel 2
            Nõukogu hindab käesolevat otsust vastavalt vajadusele ja asjakohasel juhul muudab seda komisjoni ettepaneku põhjal. Läbivaatamine toimub igal juhul hiljemalt 31. detsembriks 2022.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 25. november 2021
            
               
                  Nõukogu nimel
               
               
                  eesistuja
               
               Z. POČIVALŠEK
            
         
         
            (1)  Nõukogu 29. aprilli 2021. aasta otsus (EL) 2021/689 ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu ja Euroopa Liidu ning Suurbritannia ja Põhja-Iiri Ühendkuningriigi vahelise salastatud teabe vahetamise ja kaitse julgeolekukorda käsitleva lepingu liidu nimel sõlmimise kohta (ELT L 149, 30.4.2021, lk 2).
         
            (2)  Ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vaheline kaubandus- ja koostööleping (ELT L 149, 30.4.2021, lk 10).
         
            (3)  Nõukogu 5. oktoobri 2021. aasta otsus (EL) 2021/1765 seisukoha kohta, mis võetakse Euroopa Liidu nimel ajavahemikuks 2021–2026 kalanduse erikomitees, mis on loodud ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepinguga (ELT L 355, 7.10.2021, lk 135).
      
      
         
            I LISA
            SEISUKOHT, MIS VÕETAKSE LIIDU NIMEL KALANDUSE ERIKOMITEES SEOSES KALANDUSE TÖÖRÜHMA LOOMISEGA
            Liit püüab tagada, et kalanduse erikomitee alluvuses luuakse kalanduse töörühm kui teabevahetuse, tehniliste arutelude ja vastastikuse konsulteerimise foorum. Kalanduse töörühm aitab kalanduse erikomitee alluvuses kõnealust komiteed tema ülesannete täitmisel ning eelkõige valmistab ette kalanduse erikomitee tööd ja täidab kõiki kõnealusele töörühmale kõnealuse komitee poolt määratud ülesandeid.
         
      
      
         
            II LISA
            SEISUKOHT, MIS VÕETAKSE LIIDU NIMEL KALANDUSE ERIKOMITEES SEOSES KALANDUSE TÖÖRÜHMA KODUKORRA VASTUVÕTMISEGA
            Liit püüab tagada, et kalanduse töörühma kodukord põhineb partnerlusnõukogu ja komiteede kodukorral, mis on esitatud kaubandus- ja koostöölepingu I lisas, nähes seejuures ette, et kohandused peab kinnitama nõukogu komisjoni esitatavate seisukohavõttude alusel. Kalanduse töörühma kodukorraga võib ette näha ka erinevaid temaatilisi koosseise.
            Enne kui kalanduse töörühm oma kodukorra vastu võtab, edastab komisjon nõukogule piisavalt varakult enne kõnealuse töörühma koosolekut või töörühmas toimuvat kirjalikku menetlust ning igal juhul hiljemalt kaheksa tööpäeva enne kõnealuse koosoleku või kirjaliku menetluse algust kirjaliku dokumendi, milles esitatakse liidu seisukoha kavandatud täpsustused, et liidu nimel võetava seisukoha üksikasju arutada ja need kinnitada.
         
      
      
         
            III LISA
            LIIDU SEISUKOHA TÄPSUSTAMINE KALANDUSE TÖÖRÜHMA KOOSOLEKUTEL
            Kui kalanduse töörühm koostab või võtab vastu õigusliku toimega akte, astutakse kõik vajalikud sammud, et liidu nimel väljendatavas seisukohas võetaks arvesse Euroopa Komisjonile edastatud viimaseid teaduslikke ja muid asjakohaseid andmeid ning see oleks kooskõlas otsuse (EL) 2021/1765 I ja II lisaga.
            Sel eesmärgil ja nimetatud teabele tuginedes edastab komisjon nõukogule piisavalt varakult enne kalanduse töörühma koosolekut või kalanduse töörühmas toimuvat kirjalikku menetlust, sealhulgas siis, kui kõnealune töörühm valmistab ette või võtab vastu oma kodukorra, ning igal juhul hiljemalt kaheksa tööpäeva enne kõnealuse koosoleku või kirjaliku menetluse algust kirjaliku dokumendi, milles esitatakse liidu seisukoha kavandatud täpsustused, et liidu nimel võetava seisukoha üksikasju arutada ja need kinnitada.
            Käesolevas lisas sätestatud põhimõtted suunavad komisjoni tööd kalanduse töörühma koosolekute ajal.
            Kui kalanduse töörühma koosoleku käigus ei ole võimalik saavutada kokkulepet, et võtta liidu seisukohas arvesse uusi elemente, edastatakse küsimus lahendamiseks nõukogule vastavalt käesolevas lisas ette nähtud menetlusele.